गोवा के लगभग सभी विधायक करोड़पति, 40 में से 29 के खिलाफ आपराधिक मामले
एसोसिएशन ऑफ डेमोक्रेटिक रिफॉर्म्स (ADR) और गोवा इलेक्शन वॉच द्वारा गोवा 2022 विधानसभा चुनाव में जीतने वाले सभी 40 उम्मीदवारों की ओर से दायर हलफनामों के विश्लेषण के आधार पर यह आंकड़े सामने आए हैं।
नई दिल्ली: गोवा की 40 सदस्यीय विधानसभा के लिए चुने गए विधायकों में से 40 फीसदी के खिलाफ आपराधिक मामले दर्ज हैं, जबकि 33 फीसदी के खिलाफ गंभीर आपराधिक मामले दर्ज हैं। महज एक विधायक को छोड़कर, अन्य सभी जीतने वाले उम्मीदवार करोड़पति हैं और जीतने वाले उम्मीदवारों की औसत संपत्ति 20.16 करोड़ रुपये है। उनमें से कम से कम 21 यानी 53 प्रतिशत नेताओं के पास स्नातक और उससे ऊपर की डिग्री है।एसोसिएशन ऑफ डेमोक्रेटिक रिफॉर्म्स (ADR) और गोवा इलेक्शन वॉच द्वारा गोवा 2022 विधानसभा चुनाव में जीतने वाले सभी 40 उम्मीदवारों की ओर से दायर हलफनामों के विश्लेषण के आधार पर यह आंकड़े सामने आए हैं। सत्तारूढ़ भाजपा ने 20 सीटों के साथ वापसी की, जबकि कांग्रेस 11 सीटें जीतने में कामयाब रही। विजेताओं में तीन निर्दलीय शामिल हैं, जबकि आम आदमी पार्टी (आप) और महाराष्ट्रवादी गोमांतक पार्टी ने दो-दो सीटें जीती हैं और गोवा फॉरवर्ड पार्टी और रिवोल्यूशनरी गोवा पार्टी ने एक-एक सीट जीती है।आपराधिक मुकदमों पर गौर करें तो 2022 में विश्लेषण किए गए 40 विजयी उम्मीदवारों में से 16 विजयी उम्मीदवारों (40 प्रतिशत) ने अपने खिलाफ आपराधिक मामले घोषित किए हैं। 2017 में नौ (23 फीसदी) विधायकों ने आपराधिक मामले घोषित किए थे।कुल 13 (33 प्रतिशत) जीतने वाले उम्मीदवारों ने अपने खिलाफ गंभीर आपराधिक मामले घोषित किए हैं। 2017 में, छह (15 प्रतिशत) विधायकों ने अपने खिलाफ गंभीर आपराधिक मामले घोषित किए थे। महिलाओं के खिलाफ अपराध से संबंधित मामलों में जीतने वाले उम्मीदवारों में दो नेता शामिल हैं, जिनमें से एक ने दुष्कर्म से संबंधित मामले (आईपीसी धारा-376) घोषित किए हैं।पार्टीवार आपराधिक मामलों पर गौर करें तो 40 सदस्यों में से, भाजपा के 20 में से सात (35 प्रतिशत) नेताओं के खिलाफ आपराधिक मामले हैं। इसके अलावा कांग्रेस के 11 में से सात (64 प्रतिशत), महाराष्ट्रवादी गोमांतक पार्टी के दो में से 1 (50 प्रतिशत) और गोवा फॉरवर्ड पार्टी के एकमात्र विधायक (100 प्रतिशत) ने अपने हलफनामों में अपने खिलाफ आपराधिक मामले घोषित किए हैं। इसी तरह, भाजपा के 20 विजयी उम्मीदवारों में से छह (30 प्रतिशत), कांग्रेस के 11 विजयी उम्मीदवारों में से छह (55 प्रतिशत) और महाराष्ट्रवादी गोमांतक पार्टी के दो विजयी उम्मीदवारों में से 1 (50 प्रतिशत) ने खुद अपने हलफनामे में गंभीर आपराधिक मामले घोषित किए हैं।करोड़पति उम्मीदवार और उनकी संपत्ति पर गौर करें तो 2017 के विधानसभा चुनावों में 40 (100 फीसदी) विधायकों की तुलना में 39 (98 फीसदी) विजेता करोड़पति हैं। रिवोल्यूशनरी गोवा पार्टी के एकमात्र विजेता को छोड़कर, सभी करोड़पति हैं। भाजपा, कांग्रेस, महाराष्ट्रवादी गोमांतक पार्टी, आप, गोवा फॉरवर्ड पार्टी और यहां तक कि तीन निर्दलीय उम्मीदवारों सहित अन्य सभी विजेताओं ने एक करोड़ रुपये से अधिक की संपत्ति घोषित की है।गोवा विधानसभा चुनाव 2022 में प्रति विजेता उम्मीदवारों की औसत संपत्ति 2017 में 10.90 करोड़ रुपये की तुलना में अब 20.16 करोड़ रुपये दर्ज की गई है। प्रमुख दलों में, भाजपा के 20 विजेता उम्मीदवारों की संपत्ति को देखा जाए तो प्रति विजेता उम्मीदवारों की औसत संपत्ति 15.32 करोड़ रुपये है। इसके अलावा कांग्रेस के 11 विधायकों की औसत संपत्ति 31.26 करोड़ रुपये, महाराष्ट्रवादी गोमांतक पार्टी के दो विजेताओं की औसत संपत्ति 14.30 करोड़ रुपये है और आप के दो जीतने वाले उम्मीदवारों की औसत संपत्ति 8.67 करोड़ रुपये है।एडीआर विश्लेषण से पता चला है कि 40 नवनिर्वाचित विधायकों में से 13 (33 प्रतिशत) ने अपनी शैक्षणिक योग्यता 8वीं पास और 12वीं पास के बीच घोषित की है, जबकि 21 (53 फीसदी) जीतने वाले उम्मीदवारों ने स्नातक और उससे ऊपर की शैक्षणिक योग्यता घोषित की है। छह ऐसे विधायक भी हैं, जो डिप्लोमा धारक हैं।(इनपुट- एजेंसी)